**Breaking: ”Læsetvang er lort!”**

Du har sikkert læst overskrifterne om dårlige læseresultater og dalende læselyst blandt danske børn*.* Kort sagt har vi en læsekrise. Måske er du en af de voksne, der også synes, det er svært at motivere dit barn til at læse?

Børn ved, at det er vigtigt at læse, men tvang hjælper ikke på deres læselyst. Og det er vi nødt til at tale om og tage alvorligt. Derfor kan du i hele marts måned møde Bibliotekernes børnerettede kampagne Breaking: ”Læsetvang er lort!” på dit lokale bibliotek, eReolen Go og YouTube. Kampagnen er et humoristisk indspark til at tage samtalen med børn om, hvordan det enkelte barn oplever læsning. Bibliotekerne opfordrer alle til at se kampagnevideoerne og gå på biblioteket med deres børn, tage snakken derhjemme og være nysgerrig på, hvordan hvert enkelt barn oplever og har forslag til, hvordan læsekulturen kan blive bedre. Måske er der også en ting eller tre, vi som voksne kan gøre anderledes?

**Baggrund for kampagnen**

Bibliotekerne har spurgt over 130 børn mellem 10 og 13 år, hvad der har indflydelse på deres lyst og engagement til at læse. Børnene peger i høj grad på, at tvang pålagt fra deres voksne har en negativ indflydelse på deres læseglæde. Bl.a. i form af 20 minutters daglig læsning og krav til hvilke bøger og formater, der tæller med i den ”rigtige læsning”.

**Læser vi selv - og hvorfor tvinger vi vores børn?**

*“Når jeg skal læse, siger min mor, hun er på Aula, men jeg kan se, hun bare tjekker Instagram”*

Sådan lyder en af de mange udtalelser fra børn i kampagnen. Forældres funktion som rollemodeller er et af de punkter, børnene peger på, når de taler om deres oplevelser med læsetvang. Der er nemlig mange børn, som er i tvivl om, om deres forældre overhovedet selv læser bøger, og som efterspørger, at læsning i højere grad bliver en fælles aktivitet i familien.

Voksne prøver, det bedste de kan, men læsetvang uden anden motivation virker ikke – den kommer hvert fald med en masse afledte negative effekter.

Med kampagnen ønsker bibliotekerne at skabe et udgangspunkt for en samtale om, hvilke mulige veje, der er til læseglæde for det enkelte barn, og hvordan vi sammen med børnene finder bedre indgange til læsningen end æggeuret, og bøger fra da mor var barn.

Kampagnen er en del af projektet ”Det starter med børnene”, der har fået støtte af Slots- og Kulturstyrelsens udviklingspulje for folkebiblioteker. Projektet har deltagelse af 44 af landets biblioteker samt eReolen Go.

Kontakt:

Projektleder

Mette Nissen

mette.nissen@aalborg.dk

99314306

Projektejer

Tina Bang Jakobsen

tina.jakobsen@aalborg.dk

99314426